"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade.
Saate toob teieni misjoniühendus One Way Mission.
Tere tulemast vaatama!
Täna jätkab Tapani Suonto eelmise nädala õpetust
teemal "Pettuse ohvrid".
Enne seda mõni sõna One Way uuest kodulehest.
Pärast pikka tööd valmis meie uus koduleht,
kus võid tutvuda meie tööga ja saada mitmekülgset infot.
Kõik meie 11 misjonipõldu on tööalade kaupa esindatud.
Leiad infot ka meie kodumaa töö,
erinevate töökeskuste ja tööviiside kohta.
One Way kodulehelt leiad ka videomaterjali misjonipõldudelt.
Leiate ka lingi meie 7-aastase teletöö arhiivi.
One Way kodulehel võid lugeda, kuulata ja vaadat palju head õpetust.
Kui sul ei käi meie leht "Raport", võid lugeda seda otse netis.
Tutvu meie kodulehega aadressil www.onewaymission.fi
Nüüd õpetab Tapani Suonto teemal "Pettuse ohvrid".
See on järg eelmise nädala õpetusele.
Pettus varitseb meid mitmel rindel. See tuleb üllatavalt ja äkitselt.
See tuleb vahel siis, kui oleme väsinud.
See võib tulla kust tahes. Selle taga on pettuse meister.
Kui paljudelt on pettus röövinud igavese elu, pääste
ja rahu Kristuses.
Kui keegi on pattu langenud, sedagi juhtub,
koguduseski on tihti tuliseid lahinguid
ja võib esineda langemist, on tähtis mõista, milles asi.
Too vaene inimene on langenud pettuse küüsi.
Teda on petetud ja paljaks röövitud.
Siis on hea armu anda ja mõista, et Jumalal on tollest petetust kahju.
Jumal tahab uuendada ja üles tõsta.
On hea meeles pidada, et kui Jumal poleks armuline,
kui Ta meid ei kaitseks ja tarkust ei annaks,
siis kurat on piisavalt vägev keda tahes petma.
See on suur Jumala arm, et üks või teine pettus
pole igaüht meist kaasa viinud.
Kui langed pidevalt mingisse pattu ja mõtled, et sel pole tähtsust,
see oli vaid väike patt, mille saab andeks,
ära lase kuradil end rohkem petta.
Küsimus on sinu elus, tulevikus ja õnnistustes.
Miks peaksid laskma kuradil end paljaks röövida,
kui Jeesus Kristus tuli sind tema käest päästma.
Nägin kord nägemuse ostukorvist toidupoes.
Toidukorv oli kaupa ääreni täis ja lükkasin seda kassa suunas.
Äkitselt ilmus käsi, mis hakkas sealt kõike head ära võtma.
Püha Vaim näitas, mis on patt.
Patt on see, et kõik hea, mida Jumal meile kavandab,
röövitakse meilt patu kaudu ära.
Pettus tühjendab meie korvi ja kõik hea, mis Jumal on planeerinud.
See võib viia meilt isegi igavese elu.
Seepärast ei tasu pettust armastada, vaid seda peaks vihkama.
Iga patu taga on pettus.
Peetrustki peteti kord.
"Aga Peetrus vastas talle:
'Kui ka kõik taganevad, siis mina küll mitte.'
Ja Jeesus ütles talle: 'Tõesti, ma ütlen sulle,
täna, selsamal ööl, enne kui kukk kaks korda laulab,
salgad sina mu kolm korda ära.' Aga tema ütles eriti kindlalt:
Kui ma ka peaksin koos sinuga surema, mina ei salga sind mitte!
Nõndasamuti ütlesid ka kõik teised."
Miks Peetrus Jeesuse ära salgas, kuigi ta lubas kogu südamest muud.
Kuidas on võimalik, et hetke pärast tegi Peetrus kõike,
mida oli tõotanud mitte iial teha.
Jeesus ütles enne seda:
"Valvake ja palvetage, et te ei satuks kiusatusse!
Vaim on küll valmis, aga liha on nõder."
Jüngrid ei jaksanud palves valvata, et olla vaimus tugevad
pettuse meistrile vastu seisma.
Inimese otsustavusest ei piisa.
Kuradil õnnestus Peetrust petta ja ta salgas Jeesuse sõimates ära.
Võime seista kindlana pettuse meistri ees vaid siis,
kui oleme ja käime vaimus, oleme Kristuse lähedal.
Meie endi otsustavusest ei piisa.
Seepärast soovitas Jeesus valvata ja palvetada.
See on iga päev igaühele meist aktuaalne üleskutse.
"Pigem julgustagem üksteist iga päev, niikaua kui veel öeldakse 'täna',
et keegi teist ei paaduks patu pettuse läbi!
Me oleme ju saanud Kristuse osalisteks kui me vaid lõpuni kinni peame sellest,
mis meil alguses oli."
Jumal tahab tänagi, et keegi meist ei paaduks
patu pettuse läbi.
Vaimne töö ja tegevus jumalariigis pole sama, mis valvamine.
Ära kujutle, et kui oled palju Issanda tööd teinud
ja vaeva näinud, oled automaatselt valvel kristlane.
On võimalik teha Issanda tööd ja ekselda Issandast kaugele,
isegi omas jõus.
Kuigi oleme vahel hõivatud ja meil on tähtsaid ülesandeid,
on ometi oluline eraldada alati aega Jumalale,
viibida Tema ees ja hoolitseda selle eest,
et meie süda oleks valvel.
Anna Jeesusele kvaliteetset aega ja sa ei satu kunagi pettuse ohvriks.
Meenutage, kui kibedalt kurat pettis Juudas Iskariot'i.
Kui ta mõistis, mis oli juhtunud, et kõik oli vaid pettus,
läks ta ülempreestrite juurde. Mis nad talle ütlesid?
"Mis see meie asi on? Vaata ise!"
See on selle maailma vaim.
Kui satume pettusse, ei hooli sellest keegi.
Maailm ei hooli sellest.
Paljud jätavad Kristuse maha ja mõtlevad,
et kui lahkuvad koguduse osadusest, ühinevad nad mingi teise osadusega,
kus ollakse üksmeelsed ja ühtsed, kuid sellist asja pole olemas.
Mitte keegi maailmas ei armasta ega hooli teistest nii
nagu Kristus hoolib, ja kogudus, kui see on elav kogudus.
Juudast peteti ja keegi ei hoolinud tema saatusest.
Kadunud poega peteti kord. Teate seda piiblilugu.
Piibel ütleb: "Aga kui ta mõttesse jäi, siis ta ütles:
Kui palju palgalisi on mu isal ja neil on leiba küllalt,
aga mina suren siin nälga!
Ma tõusen ja lähen oma isa juurde ja ütlen talle:
Isa ma olen pattu teinud taeva vastu ja sinu ees,
ma ei ole enam väärt, et mind su pojaks hüütaks!
Pea mind nagu üht oma palgalistest."
Kas tead, mis on inimese võimalik lühim reis?
See on iseendasse minek.
See on väga lühike reis, kuid äärmiselt raske.
Kadunud poeg vajus nii põhja, et lõpuks ta paindus, alandus
ja läks iseendasse.
Isa andis kadunud pojale andeks, sest ta mõistis,
et vaenlane oli ta paljaks röövinud.
Ta oli langenud pettuse küüsi.
Jeremija kirjutab:
"Süda on petlikum kui kõik muu ja äärmiselt rikutud."
See räägib sinu südamest.
Inimese süda on petlik.
Kõige vapustavam on see, et petame ennast ise.
Kui valime patu ja tahame kuulata hingevaenlast,
petame iseennast,
ning peame lõikama ja sööma kibedaid vilju,
mida oleme ise külvanud.
Seepärast saatis Jumal oma Sõna kaitsma meid pettuse eest,
mis pole kaugel. See asub meis endis.
Meie liha on täis pettust, kui sellele võimu anname.
Kuid peame käima vaimus, hindama Jumala Sõna
ja olema valvel Kristuses.
Siis ei saa meid petta.
On olemas eriline meie aja pettus, millest olen aeg-ajalt rääkinud.
Nimetaksin seda lõpuaja pettuseks.
Piibel ütleb:
"Sest tõuseb valeprohveteid ja need pakuvad suuri tunnustähti,
et kui võimalik, eksitada ka valituid.
Vaata, mina olen teile seda ette ütelnud!"
Jeesus räägib lõpuaegade eksitusest.
See on meie aja pettus. Mis see on?
Need on valed vaimumehed ja -naised,
kes esinevad vaimuhiiglastena, kuid keda Jumal pole kunagi saatnud.
On huvitav, et Jeesus ei räägi kogudusele lõpuaegadest õpetades,
et tuleb suuri Issanda prohveteid, kes teevad võimsaid imesid,
tervendavad haigeid, ajavad välja kurje vaime.
Ta ei rõhuta sugugi seda,
kui suuri Jumala mehi ja naisi lõpuajal tuleb.
Ta ütleb, et tuleb valeprohveteid, kes teevad tunnustähti ja imesid,
et kui võimalik, eksitada ka valituid.
Seepärast peame olema valvel.
Jeesus ütles seda, et teadvustaksime endale,
pettus on lõpuaja koguduse keskel, mitte väljaspool.
Peame valvel olema selle suhtes, mida aktsepteerime, omaks võtame
ja usume.
Räägin sellel teemal aeg-ajalt,
et kurat teist kedagi pettusega saagiks ei saaks.
Olen näinud paljusid petetuid ja eksitusse viiduid.
Lugesin hiljuti ühe meie aja tuntud ja kuulsa jutlustaja sõnumit.
Ta ütles: "Jeesuse vaim läks põrgusse,
kuna meie olime selle ära teeninud."
Tema sõnul kuulutati Jeesus ristil süüdlaseks,
kuid Ta maksis hinna põrgus.
"Jumal tõusis troonilt ja ütles patuta poega piinavale
deemonivõimule: Laske Ta vabaks!
Siis läks Jumala ülestõusmisvägi läbi põrgu."
Millest siin räägitakse?
Paljud ei pane seda tähele, kuid siin räägitakse
"Jesus died spiritually" õpetusest,
mille järgi Jeesus suri põrgus ja oli kuradi piinata.
See on võõras evangeelium.
Soomes ja maailmas on palju head vaimset kirjandust
ja häid jutlustajaid, kuid mida sa ka loed või kuulad,
pea meeles, et elame ajal, mil pettus on keset kogudust,
ja võimaluse korral eksitatakse ka valituid.
Piibel räägib, kuidas ülempreestrid kord petetud said.
"Pilaatus aga küsis neilt: Kas te tahate,
et ma lasen teile vabaks juutide kuninga?
Ta ju mõistis, et ülempreestrid olid kadedusest
Jeesuse tema kätte andnud."
Kadeduse patt pimestas ülempreestrid. Nende endi süda pettis neid.
Nad andsid kadedusest oma Lunastaja vaenlaste kätte.
Kui vapustav pettus.
Nende endi süda pettis neid.
Vaimne uhkus pääseb inimese südames kergelt võimule
ja inimene petab end ise.
Kadedus on samuti üks jõud Jumala koguduse keskel,
mis püüab oma võimusse haarata, et inimene asuks kuradi teenistusse,
tegema kuradi tahtmist.
Olen kohanud mitmeid usklikke, kes kadedusest ründavad
ning on vaenlase poolt täiesti pimestatud ja petetud.
Millest selle võib ära tunda?
Vahel võib selle ära tunda kõvadusest.
Kadedusest motiveeritud inimesel pole armastust, vaid kiivus,
vahel isegi viha.
Tema kõne pole puhas.
Kord peteti ka kogudust.
4. Moosese 16. ptk ütleb:
"Nad tõusid üles Moosese palge ees, samuti 250 meest Iisraeli lastest,
koguduse vürstid, kogudusest kutsutud nimekad mehed,
ja nad kogunesid Moosese ja Aaroni vastu ning ütlesid neile:
'Nüüd on küllalt! Sest terve kogudus -
nad kõik on pühad ja Issand on nende keskel!
Mispärast tõstate siis teie endid Issanda koguduse üle?'"
See võib kõlada esmapilgul isegi õiglaselt.
"Küllalt! Terve kogudus on püha."
Kuid Piibel jätkab:
"Ja Issand rääkis Moosese ja Aaroniga, öeldes:
'Lahkuge sellest jõugust, siis ma hävitan nad silmapilkselt!'
Aga nad heitsid silmili maha ja ütlesid:
'Jumal, kõige liha vaimude Jumal! Kui üks mees pattu teeb,
kas sa vihastud siis terve koguduse peale?'
... Ja kui ta oli rääkinud kõik need sõnad, siis sündis,
et nende all olev maa lõhkes ja maa avas oma suu
ja neelas ära nemad ja nende kojad ja kõik inimesed,
kes kuulusid Korahile, ja kogu varanduse.
Nõnda läksid nemad ja kõik, mis neil oli, elusalt hauda."
Kord kuulsin David Wilkerson'ilt, kuidas tema kogudus USA-s lõhenes.
Osa kogudusest lahkus mässates.
See oli Wilkersoni jaoks valus ja raske protsess,
kust ta toibus mitmeid nädalaid.
Osa lahkunuist tuli tagasi ja Wilkerson küsis neilt:
Miks te lahkusite? Miks te minu vastu tõusite?
Nad ütlesid: Meil pole aimugi. Me ei mõistnud, mis toimus.
Kurat oli neid petnud.
Selliseid lahinguid peab Jumala kogudus kõikjal.
Kogudust rünnatakse pettusega.
Täpselt nagu Moosese ajalgi.
Kurat tahab petta noori usklikke, mõistmatuid inimesi.
Ta otsib alati neid, kes teda teeniksid,
kes võiksid tõusta Jumala plaanide vastu.
Seepärast peame valvel olema ja alati küsima,
mida Jumal asjast arvab.
Kord ütles keegi kadedalt, et One Way pole Issanda töö,
vaid reisibüroo.
Ta oli käinud meie koosolekuil ja näinud,
kuidas siit lähevad inimesed itta ja läände
ning hakkas meid kiivalt kritiseerima.
Milline tore mõte!
Piibel ütleb:
"Lõikust on palju, töötegijaid aga vähe.
Paluge siis lõikuse Issandat, et ta saadaks töötegijaid välja
oma lõikusele!"
Me palume ja Jumal läkitab.
Sajad inimesed lähevad igal aastal maailma erinevatesse nurkadesse
omal kulul Kristusest rääkima.
Kui see juhtub ja sünnib Jumala tahe, viime täide Misjonikäsku,
sosistab hingevaenlane kellegi kõrva: Nad on rajanud reisibüroo.
Ja inimene usub seda.
Lisaks Pühale Vaimule tunnevad Piiblit ka teised,
ja teisedki sosistavad meie südamesse.
Kui me ei käi alandlikkuses, võib meid juhtida mingi muu vaim.
Kord peteti Joosuat. "Aga kui Gibeoni elanikud
olid kuulnud, kuidas Joosua oli talitanud Jeerikoga ja Aiga,
siis tegutsesid ka nemad, aga kavalasti:
nad läksid ja tegid endid käskjalgadeks.
Nad panid oma eeslite selga kulunud kotid ja vanad veinilähkrid,
lõhkised ja kokkuseotud, iseendile jalga kulunud
ja paigatud sandaalid, selga kulunud riided,
ja kõik leib teeroaks oli kuivanud ja murenenud.
Siis nad läksid Joosua juurde Gilgali leeri
ja ütlesid temale ja Iisraeli meestele:
'Me tuleme kaugelt maalt, tehke nüüd meiega leping.'
Joosua uskus seda kõike ja sõlmis lepingu.
"Ja Joosua kutsus nad ning rääkis nendega, öeldes:
'Miks petsite meid ja ütlesite: Me oleme teist väga kaugel,
ise aga elate meie keskel.'
Nood petised tahtsid näidata end kellegi teisena
ja pääsesid nii koguduse sekka, et kogudus nad omaks võtaks.
Miks see õnnestus?
Kuna Joosua unustas küsida Issandalt ja toimis oma tahtmist mööda
ning teda peteti.
Nad võtsid koguduse sekka vaenlase.
Tänagi püüab koguduse sekka aeg-ajalt pettusega tungida inimesi,
kes teesklevad olevat keegi teine;
keda pole saatnud Jumal, vaid hingevaenlane.
Kord helistas mulle üks pastor ja hoiatas,
et meie sekka on tulnud inimene, kes tekitab suuri probleeme.
Ta olevat peaaegu hävitanud nende koguduse,
enne kui tema kavalustest pääseti.
Ta hoiatas meid ja ma teadsin, mis oli juhtunud.
Tundsin selle inimese ära, kuigi liiga hilja.
Ta oli tõeline nartsissist.
Sellest on möödas aastaid, keegi teist ei tunne teda.
Mõistsin, et olin teinud vea, mis on jumalariigi töös nii tavaline.
Piibel õhutab inimesi läbi katsuma, enne kui neid teenima lastakse.
See on põhimõte, mis käib kõigi kohta.
Vahel tekib olukordi, kus vajatakse hädasti abi
ja seda pole kuskilt saada, ilmub inimene,
kes näib täiusliku vastusena sinu probleemile
ja tööharule, mis vajab abi.
Inimene võetakse teenima, ilma et teda oleks läbi katsutud
ja ilma teda tundmata.
Äkitselt avastame, et meid on petetud.
Kurat on pettuse meister.
Seepärast anti meile Jumala Sõna. Selle juhised on üliolulised.
Üksainus lause: "Katsutagu enne läbi, seejärel asugu teenima",
kaitseb Jumala kogudust pettuse eest.
Piisab vaid ühest Jumala koguduses, kes ei käi tões.
Kui ta pääseb vastutavale kohale, võib ta hävitada kogu koguduse.
Neid torme esineb maailmas pidevalt, kuna kurat teab,
kuidas Jumala rahvast petta.
Peame püsima Jumala Sõnas ja valvama,
siis meid ei peteta.
Selline oli tänane pooltund.
Järgmisel nädalal alustame suviseid kordussaateid.
Igal nädalal on 2 kordussaadet -
esmaspäeval kell 19.30 ja neljapäeval kell 22.40.
Järgmine saade nädala pärast.
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi